Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Franciaország „EGF/2010/015 FR/Peugeot” referenciaszámú kérelme) /* COM/2012/0461 final - 2012/ () */





INDOKOLÁS Az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az említett alapból nyújtott hozzájárulásokra vonatkozó feltételeket az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2010. május 5-én Franciaország a PSA Peugeot Citroën csoport két leányvállalatánál (Peugeot Citroën Automobiles és Sevelnord) történt elbocsátások miatt „EGF/2010/015 FR/Peugeot” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak az említett rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉSE Főbb adatok: || EGAA-referenciaszám || EGF/2010/015 Tagállam || Franciaország 2. cikk || a) Elsődlegesen érintett vállalat || PSA Peugeot Citroën Beszállítók és az ellátási lánc következő szintjein álló gyártók || 0 Referencia-időszak || 2009.11.1–2010.2.28. A személyre szabott szolgáltatások kezdetének időpontja || 2009.1.1. A kérelem benyújtásának időpontja || 2010.5.5. A referencia-időszakban elbocsátott munkavállalók száma || 649 A referencia-időszak előtt és után elbocsátott munkavállalók száma || 1 440 Összes támogatható elbocsátás || 2 089 A támogatásra jogosult elbocsátott munkavállalók száma || 2 089 A személyre szabott szolgáltatásokhoz kapcsolódó kiadások (EUR) || 18 352 056 Az EGAA végrehajtásához kapcsolódó kiadások[3] (EUR) || 32 047 Az EGAA végrehajtásához kapcsolódó kiadások (%) || 0,17 Teljes költségvetés (EUR) || 18 384 103 EGAA-hozzájárulás (65 %) (EUR) || 11 949 666 1. A kérelmet 2010. május 5-én nyújtották be a Bizottságnak, és 2012. április 13-ig további információkkal egészítették ki. 2. A kérelem eleget tesz az 1927/2006/EK rendelet 2. cikkének a) pontjában meghatározott, az EGAA végrehajtásához teljesítendő feltételeknek, és benyújtása az említett rendelet 5. cikkében előírt 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett jelentős strukturális változások, illetve a globális pénzügyi és gazdasági válság közötti kapcsolat 3. Az elbocsátások és a pénzügyi és gazdasági világválság között fennálló kapcsolatot Franciaország azzal bizonyítja, hogy mivel a válság nyomán romlottak a növekedési perspektívák és szigorodtak a hitelfeltételek, a magánszemélyek félni kezdtek munkahelyük bizonytalanná válásától, ami arra ösztönözte őket, hogy járművásárlási terveiket későbbre halasszák. Ezzel egy időben a gazdasági helyzet hanyatlása okán a teljes vállalati szféra csökkentette befektetései nagyságrendjét, és következésképpen visszafogta gépjárműparkjainak megújítását. Így, annak ellenére, hogy bizonyos tagállamok ideiglenes intézkedéseket (pl. selejtezési programokat) vezettek be, 2008. második felében az európai gépjárműpiac drámaian összeomlott, főként a PSA Peugeot Citroën csoport számára a legfontosabb piacot jelentő Nyugat-Európában[4]: 2008 harmadik negyedévében 10,7 %-kal, negyedik negyedévében pedig 17 %-kal csökkent az előző év azonos időszakához képest a könnyű személygépjárművek és haszongépjárművek regisztrálása Európában (Nyugat-Európa 18 országában). A járművek értékesítésének a gazdasági és pénzügyi világválság miatti visszaesése közvetlenül befolyásolta a PSA Peugeot Citroën csoport gazdasági eredményeit; a csoport a 2008-as évre 344 millió EUR veszteséget könyvelt el, pedig ugyanezen év első félévének végén még nyereséges (731 millió EUR) volt. Hogy kilábaljon a konjunkturális válságból, a PSA Peugeot Citroën csoport először jelentősen mérsékelte az ideiglenes munkaerő alkalmazását, és ideiglenes intézkedéseket vezetett be (pl. éves munkaidőalap, munkaidő-csökkentés), hogy termelését alkalmazottai elbocsátása nélkül csökkenthesse. Amikor kiderült, hogy ezek az eszközök nem elegendőek a járműértékesítés visszaesésének ellensúlyozásához, a PSA Peugeot Citroën csoport úgy döntött, hogy önkéntes kilépést ösztönző tervet léptet életbe. 4. A gépjárműipari ágazattal összefüggő korábbi kérelmekre adott válaszaiban[5] [6] a Bizottság egyébiránt már elismerte, hogy a szóban forgó ágazatot különösen súlyosan érintette a gazdaság lassulásáért felelős pénzügyi válság, hiszen az Európában értékesített új gépjárművek vásárlása (tagállamtól függően) 60–80 %-ban hitelre történik[7]. 2009 második negyedében az előző évhez képest 39,5 %-kal kevesebb járművet gyártottak összesen az Európai Unióban. A válság súlyosan érintette a jelentősebb európai gépjárműgyártókat és beszállítóikat[8]. Az elbocsátások száma és a 2. cikk a) pontjában foglalt kritériumok teljesítése 5. Franciaország a kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az EGAA-ból akkor lehet támogatást folyósítani, ha egy négyhónapos időszak alatt egy tagállamban működő vállalattól – beleértve annak beszállítóit és az ellátási lánc következő szintjein álló gyártókat – legalább 500 munkavállalót elbocsátanak. 6. A kérelem arra hivatkozik, hogy a PSA Peugeot Citroën csoporttól a 2009. november 1-je és 2010. február 28-a közötti négyhónapos referencia-időszakban 649 személyt bocsátottak el. A kérelem további 1440 fő elbocsátását is említi, amelyre ugyanazon, önkéntes kilépést ösztönző elbocsátási terv eredményeként, szintén a PSA Peugeot Citroën csoportnál, azonban a referencia-időszakon kívül került sor. A fent említett elbocsátások teljes számának kiszámítására az 1927/2006/EK rendelet 2. cikke második bekezdésének első francia bekezdése alapján került sor. Az elbocsátások előre nem látható jellegének bizonyítása 7. A francia hatóságok e tekintetben azzal érvelnek, hogy a nemzetközi pénzügyi válság miatt a PSA Peugeot Citroën csoportban zajló járműgyártás kilátásai hirtelen romlottak le. 2007-ben a csoport az értékesítés növekedésének gyorsulását tapasztalta (1,7 % az első félévben, illetve 6,2 % a másodikban az előző év első, illetve második feléhez képest). Ezért arra számított, hogy 2008-ban hasonlóan pozitív tendencia mutatkozik majd. Azonban a pénzügyi és gazdasági világválság – melynek kitörését és következményeit senki nem látta előre – teljes mértékben és váratlanul felülírta a csoport pozitív perspektíváit. Az elbocsátó vállalatok és a támogatásra jogosult munkavállalók meghatározása 8. A kérelem 649 személy elbocsátására vonatkozik, amely a PSA Peugeot Citroën csoport két leányvállalatánál (Peugeot Citroën Automobiles és Sevelnord) történt. A vállalatok neve || A referencia-időszak alatt elbocsátottak száma Peugeot Citroën Automobiles || 630 Sevelnord || 19 Összesen || 649 Az 1927/2006/EK rendelet 3a. cikke b) pontjának megfelelően a referencia-időszakban elbocsátott munkavállalókon kívül támogatásra jogosult a szóban forgó időszak előtt és után ugyanazon vállalatok által, ugyanazon, önkéntes kilépést ösztönző elbocsátási terv eredményeként elbocsátott 1440 munkavállaló. Tehát azon munkavállalók teljes száma, akik a társfinanszírozott, személyre szabott szolgáltatásokat igénybe vehetik, 2089. 9. A támogatásra jogosult munkavállalók megoszlása a következő: Kategória || Szám || Százalékos arány Férfiak || 1623 || 77,69 Nők || 466 || 22,31 EU-állampolgárok || 2028 || 97,08 Nem EU-állampolgárok || 61 || 2,92 15 és 24 év közöttiek || 13 || 0,62 25 és 54 év közöttiek || 1208 || 57,83 55 és 64 év közöttiek || 868 || 41,55 64 év fölöttiek || 0 || 0,00 10. A támogatásra jogosult munkavállalók között 108 (5,2 %) tartós egészségügyi problémával küzd vagy fogyatékkal él. 11. A foglalkozási kategóriák szerinti megoszlás a következő: Kategória || Szám || Százalékos arány Vezető beosztású személyek || 344 || 16,47 Alkalmazottak, technikusok és felügyelők (Employés, techniciens et agents de maîtrise – ETAM) || 494 || 23,65 Betanított munkások || 1 251 || 59,89 12. Az 1927/2006/EK rendelet 7. cikkének megfelelően Franciaország megerősítette, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmazott és fog is alkalmazni. Az érintett terület, valamint az ott működő hatóságok és más érdekelt felek bemutatása 13. Az e kérelem tárgyát képező elbocsátások tíz francia régiót érintenek, amelyek többsége az ország északi felében található. Önkéntes kilépések ugyanakkor különösen Bretagne-ban (32 %), Ile-de-France régióban (25 %) és Franche-Comtéban (13 %) történtek. 14. Az illetékes hatóság a munkaügyi, foglalkoztatási és egészségügyi minisztérium, ezen belül pedig a Délégation générale à l'emploi et à la formation professionnelle elnevezésű szerv. A helyi szinten érintett többi fél a Directions régionales des entreprises, de la concurrence, de la consommation, du travail et de l'emploi (a vállalkozások, a verseny, a fogyasztás, a munka és a foglalkoztatás terén működő regionális igazgatóságok) és azok területi egységei. A PSA Peugeot Citroën csoport maga is jelentős szereplő. E csoport feladata lesz az eszköz koordinálása. Az elbocsátások várható hatása a helyi, a regionális és az országos foglalkoztatásra 15. A PSA Peugeot Citroën csoport által felállított, önkéntes kilépést ösztönző terv alapvetően az alábbi négy francia régiót érinti, fontossági sorrendben: – Bretagne (1473 elbocsátás): A rennes-i telephely olyan foglalkoztatási zónában található, ahol a munkanélküliség szintje az országos átlag alatt van (2011-ben a 9,3 %-os országos átlag mellett 7 % volt), amelyen belül azonban a PSA Peugeot Citroën csoport az elsőszámú munkáltató; – Franche-Comté (803 elbocsátás): A sochaux-i és vesouli telephely olyan foglalkoztatási zónában található, ahol a munkanélküliség szintje magasan az országos átlag fölött van (2011-ben 12,2 % ). Ezt a történelmileg ipari jellegű területet, amelyen különösen a gépjárműgyártásnak van hagyománya, a gazdasági válság keményen sújtotta; – Ile-de-France (515 megcélzott munkavállaló): Az Ile-de-France régióban található telephelyek olyan foglalkoztatási zónában helyezkednek el, ahol a munkanélküliség szintje (2011-ben 8,4 %) rendszerint alacsonyabb Franciaország európai területeihez viszonyítva, de ahol az ipari ágazatban a foglalkoztatottság gyorsabb ütemben csökken, mint a többi francia régióban: 1999 és 2008 között az ipari munkahelyek száma az Ile-de-France régióban átlagosan évente 2,5 %-kal csökkent, míg Franciaország többi részén ez az arány 1,4 % volt[9]; – Elzász (428 elbocsátás): A mulhouse-i telephely olyan foglalkoztatási zónában helyezkedik el, amelyet súlyosan érint a munkanélküliség (2011-ben 11,5 %). Ezt a területet az ipari munkahelyek számának gyors csökkenése sújtja (2003 és 2007 között -4,7 %). A PSA Peugeot Citroën csoport a régió elsőszámú munkaadója; – Lotaringia (400 elbocsátás): A metzi és tremeryi telephelyek olyan foglalkoztatási zónában helyezkednek el, melynek munkanélküliségi szintje (2011-ben 10,5 %) magasabb az országos átlagnál. Ez a terület alapvetően a szolgáltatási ágazat felé orientálódik, ugyanakkor kedvezőtlenül érinti az ipari munkahelyek folyamatos leépülése (2003 és 2007 között -1,76 %). A PSA Peugeot Citroën csoport két telephelyével a régió magánszektorában a legfontosabb munkaadó. 16. A PSA Peugeot Citroën csoport önkéntes kilépést ösztönző terve hatást gyakorolt – bár kisebb mértékben – az alábbi régiókra is: Nord-Pas-de-Calais (142 megcélzott munkavállaló), Pikárdia (50 megcélzott munkavállaló), Alsó-Normandia (37 megcélzott munkavállaló), Auvergne (16 megcélzott munkavállaló) és Centre (3 megcélzott munkavállaló). 17. A PSA Peugeot Citroën csoport több mint ezer munkavállalót foglalkoztató Peugeot Citroën Automobiles leányvállalata a munka törvénykönyve L1233-84. cikkének értelmében köteles hozzájárulni a régió gazdasági újjáélesztéséhez. Ez azt jelenti, hogy a vállalat hozzá fog járulni az új tevékenységek kialakításához és a munkahelyteremtéshez, hogy így enyhítse a régión belüli elbocsátások hatását. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 18. A PSA Peugeot Citroën csoport által 2009. január 1-jén indított, önkéntes kilépést ösztönző terv az érintett 5100 munkavállaló megsegítését célozta. 2010. március 31-ig e munkavállalók mindegyike választhatott az alábbi lehetőségek közül: 1) Szakmai vagy személyes projekt: Ez az eszköz azokra a munkavállalókra irányul, akik már kész átképzési tervvel rendelkeznek (például akik már tudják, hogy a jövőben milyen ágazatban folytatják majd szakmai tevékenységüket, illetve hogy ki lesz a munkáltatójuk), de akiknek céljaik eléréséhez pillanatnyilag szükségük van (egytől három hónapon keresztül nyújtható) segítségre. Ez általában tanácsadást, képzést vagy vállalkozás alapítására, illetve átvételére irányuló segítségnyújtást takar. 113 munkavállaló választotta ezt a lehetőséget; 2) Átképzési szabadság: Ez az eszköz azon munkavállalókra irányul, akik önkéntes kilépésükkor még nem rendelkeznek pontos átképzési tervvel, és akik szeretnének egy legfeljebb kilenchónapos időszak során átképzési, tanácsadási vagy orientációs szolgáltatásokat igénybe venni, illetve segítséget kapni vállalkozás alapításához vagy átvételéhez. 1369 munkavállaló választotta ezt a lehetőséget; 3) Vállalkozásalapítás vagy -átvétel: Ez az eszköz azon munkavállalókra irányul, akiknek az átképzési tervét vállalkozás alapítása vagy átvétele képezi, és ehhez nincs szükségük segítségre. 607 munkavállaló választotta ezt a lehetőséget; 4) Önkéntes nyugdíjba vonulás; 5) A származási országba való visszatéréshez nyújtott támogatás; 6) Belső mobilitáshoz nyújtott támogatás; 7) Tartós szabadsághoz nyújtott támogatás. Az EGAA-hozzájárulás iránti kérelem összesen 2089 munkavállaló támogatására irányul, akik a fent felsoroltakból az első három eszköz valamelyikét választották: a szakmai vagy személyes projektet (113 munkavállaló), az átképzési szabadságot (1369 munkavállaló) és a vállalkozás alapítását vagy átvételét (607 munkavállaló). Az átképzési szabadságot illetően a munka törvénykönyvének L1233-71. cikke előírja, hogy egy olyan vállalat, amely több mint ezer személyt alkalmaz, köteles az említett jogszabályban meghatározott intézkedéseket legalább négyhónapos és legfeljebb kilenchónapos időtartamra felajánlani. A fent említett jogszabály értelmében az ötödik és a kilencedik hónap közötti időszakról szabadon lehet dönteni, és az alapok létrehozásáról szóló rendelet 6. cikke (1) bekezdésének megfelelően az EGAA-ból származó hozzájárulás tárgyát képezheti. A PSA Peugeot Citroën csoport úgy döntött, hogy az intézkedést akár kilenc hónapon keresztül is elérhetővé teszi a munkavállaló beosztásától, szolgálati idejétől és munkavégzésének helyétől függően. A kérelem az átképzési szabadság tekintetében semmilyen hozzájárulást nem irányoz elő a törvény által előírt minimális időtartamra, azaz a program első négy hónapjára, valamint a munkavállalók felmondási idejére eső időszakokra. 19. Az alábbiakban a javasolt intézkedések felsorolása következik; ezek az intézkedéstípusok összehangolt csomagot képeznek, amely a 2089 támogatásra jogosult munkavállaló munkaerőpiacra történő visszailleszkedését célzó, személyre szabott szolgáltatásokból áll. – Foglalkoztatási mobilitást szolgáló egységek (Cellule Emploi Mobilité): A 24 egység feladata, hogy útmutatást nyújtson a munkahelykeresés és a képzési ajánlatok terén, hozzáférést biztosítson a tulajdonképpeni képzésekhez, valamint tanácsokat adjon vállalkozás alapításához (például finanszírozáshoz való hozzájutás, fejlesztési terv kidolgozása, alapvető vállalkozásirányítási ismeretek stb. témakörében). Az egységeket a PSA Peugeot Citroën csoport alkalmazottai alkotják, akik tanácsadó irodák külső szakértőire támaszkodnak. Tevékenységüket központi egység hangolja össze és vezeti. Szolgáltatásaikat az EGAA-támogatás által megcélzott valamennyi munkavállaló igénybe veheti. – Átképzési szabadsághoz nyújtott képzés: Azok a munkavállalók, akik az átképzési szabadság lehetőségét kívánják igénybe venni, részt vehetnek – a foglalkoztatási mobilitást szolgáló egységek által azonosított – szükségleteikhez igazított képzéseken (például informatikai segítségnyújtás, angol tanfolyam stb.). E képzések időtartama meghaladhatja a tervezett kilenchónapos átképzési szabadságot, amennyiben e képzések szerepelnek az átképzési egység által meghatározott képzési tervben. – Szakmai vagy személyes projekthez nyújtott képzés: Azok a munkavállalók, akik a szakmai vagy személyes projektet választották, projektjeikhez illeszkedő képzésekben részesülnek (pl. asztalos ismeretek, ergonómiai módszerek, díszítőfestés stb.). – Vállalkozásalapításhoz vagy -átvételhez nyújtott képzések: Azon munkavállalók, akik a vállalkozásalapítást választották, projektjeikhez illeszkedő képzésekben részesülnek (pl. könyvelési tanácsadás, vállalkozásirányításról szóló képzés stb.). – Átképzési szabadság idejére folyósított juttatás: az átképzési szabadság végéig havonta folyósított juttatás a munkavállaló utolsó fizetésének 65 %-a. Az összeg kiszámításánál azt veszik alapul, hogy a munkavállalók feltételezetten teljes munkaidőben vesznek részt aktív munkaerő-piaci intézkedésekben; amennyiben a részvétel ennél rövidebb időt vesz igénybe, az EGAA a munkavállalóknak tényleges részvételükkel arányban kiszámított juttatást folyósít. – Vállalkozásalapításhoz nyújtott támogatás: Ezt az intézkedést azon munkavállalók vehetik igénybe, akik a szakmai vagy személyes projektet vagy az átképzési szabadságot választották. A támogatás – az érintett munkavállalók szükségletei alapján – az alábbiakból áll: – 6000 EUR juttatás két részletben (az összeg első felét vállalkozásalapítást vagy -átvételt igazoló dokumentum bemutatásakor, a második részletet pedig annak bizonyításakor kapják meg, hogy a vállalkozás a bejegyzését követően hat hónappal is fennáll és ténylegesen működik); – 2000 EUR helyi foglalkoztatási támogatás, amelyet akkor folyósítanak, ha a PSA Peugeot Citroën csoportot elhagyó munkavállaló az eredeti munkavállalás helyszínén lévő munkaerőpiacon hoz létre vagy vesz át vállalkozást; – 1000 EUR foglalkoztatástámogatási hozzájárulás minden újonnan létrehozott, teljes idejű munkahely után, de legfeljebb két újonnan létrehozott munkahely erejéig; – 15 000 EUR visszatérítendő hitel 0 %-os kamatlábbal. A becslések szerint ez az intézkedés önmagában 2900 EUR költséggel jár majd. E költség magában foglalja a kezelési költséget és a kölcsön kamatait, amelyeket az adott hitelintézet a vállalatnak leszámláz. 20. Az EGAA igénybevételének a 1927/2006/EK rendelet 3. cikkének megfelelően a kérelembe foglalt költségei a hozzájárulási kérelem előkészítését, valamint irányítási, tájékoztatási, népszerűsítési és ellenőrzési tevékenységeket takarnak. A Franciaország által ajánlott tájékoztatási tevékenységek magukban foglalják az EGAA-hozzájárulás kérelmezéséről szóló számos cikk közzétételét a PSA Peugeot Citroën csoport médiaeszközeiben és a személyügyi osztály belső internetes hálózatán, csakúgy, mint az Alapról szóló információkat ismertető plakátok közzétételét a csoport létesítményeiben. A Bizottság ezenfelül az EGAA-hozzájárulásokról szóló plakátokkal és brosúrákkal látta el a helyi információs pontokat és a foglalkoztatási mobilitást szolgáló egységeket. Franciaország javasolta továbbá egy külső közlemény közzétételét, melyre azután kerülne sor, hogy a Bizottság a kérelmet jóváhagyta. A francia hatóságok ezenfelül magyarázatot adtak az irányítási és ellenőrzési intézkedésekre tervezett összegek alacsony mivoltára, miszerint az államigazgatás keretében mindenképpen végrehajtandó tevékenységeket nem számolták bele e költségekbe. 21. A francia hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A francia hatóságok e szolgáltatások összköltségét 18 352 056 EUR-ra, az EGAA végrehajtásához kapcsolódó kiadásokat pedig 32 047 EUR-ra (az összköltség 0,17 %-a) becsülik. Az EGAA-ból igényelt teljes hozzájárulás összege 11 949 666 EUR (az összköltségek 65%-a). Intézkedések || A támogatásra jogosult munkavállalók becsült száma || Becsült költségek (egy támogatásra jogosult munkavállalóra) (EUR-ban) || Összköltség (EGAA és nemzeti társfinanszírozás) (EUR)[10] Személyre szabott szolgáltatások (az 1927/2006/EK rendelet 3. cikkének első bekezdése) A foglalkoztatási mobilitást szolgáló egységek (Cellules Emploi Mobilité) || 2 089 || 981,43 || 2 050 206 Átképzési szabadsághoz nyújtott képzés || 700 || 3 684,59 || 2 579 213 Szakmai vagy személyes projekthez nyújtott képzés || 68 || 3 131,38 || 212 934 Vállalkozásalapításhoz vagy -átvételhez nyújtott képzés || 304 || 3 634,12 || 1 104 773 Átképzési szabadság idejére folyósított juttatás || 1 080 || 5 105,18 || 5 513 593 Vállalkozásalapításhoz nyújtott támogatás || 924 || 7 458,16 || 6 891 337 Összes személyre szabott szolgáltatás részösszege || || 18 352 056 Az EGAA által támogatott intézkedések végrehajtásához kapcsolódó kiadások [az 1927/2006/EK rendelet 3. cikkének harmadik bekezdése] Előkészítés és nyomon követés || || 17 047 Szervezés, ellenőrzés, az adatok nyomon követhetősége || || 15 000 Az EGAA végrehajtásához kapcsolódó kiadások részösszege || || 32 047 Becsült költségek összesen || || 18 384 103 EGAA-hozzájárulás (az összköltségek 65 %-a) || || 11 949 666 22. Franciaország megerősíti, hogy a fent ismertetett intézkedések kiegészítik a strukturális alapok által finanszírozott intézkedéseket, és garantálja a kettős finanszírozás kizárását, lévén, hogy az említett intézkedések semmiféle más támogatásban nem részesülnek sem az Unió, sem a francia állam részéről. Egy, a francia állam és a PSA Peugeot Citroën csoport között kötött megállapodás garantálja, hogy a vállalat köteles a kettős finanszírozás kizárásának biztosítására. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 23. Franciaország 2009. január 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak; ez az az időpont, amikor az érintett munkavállalók számára hozzáférhetővé vált az önkéntes kilépést ösztönző terv által előirányzott valamennyi intézkedés. Ez az időpont tekintendő tehát az EGAA-ból nyújtható valamennyi támogatásra való jogosultság kezdetének. A szociális partnerekkel folytatott konzultáció során követett eljárások 24. 2008. december 2-án a vállalat központi üzemi tanácsa rendkívüli ülés keretében megtárgyalta a PSA Peugeot Citroën csoport önkéntes kilépést ösztönző tervét tartalmazó projektet. A vállalati központi üzemi tanács ezután 2009 során többször is összeült, főként azért, hogy értékelje az önkéntes kilépést ösztönző tervet és összegezze annak eredményeit. Az EGAA-hozzájárulás iránti kérelem benyújtását 2010. április 20-án jelentették be a vállalati központi üzemi tanács rendkívüli ülése alkalmával. Ezenfelül a szakszervezetek rendszeres tájékoztatást kaptak az intézkedések végrehajtásáról. 25. A francia hatóságok megerősítették, hogy a nemzeti és uniós jogszabályokban a csoportos elbocsátások vonatkozásában előírt követelményeket betartották. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 26. Az 1927/2006/EK rendelet 6. cikkében foglalt kritériumok tekintetében a francia hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak támogatást, és nem vállalkozások vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más közösségi pénzügyi eszközből nem folyósítanak támogatást. Irányítási és ellenőrzési rendszerek 27. Franciaország tájékoztatta a Bizottságot, hogy a pénzügyi hozzájárulást a munkaügyi, foglalkoztatási és egészségügyi minisztérium Délégation générale à l'emploi et à la formation professionnelle (DGEFP) egységén belül a Mission du Fonds national de l'emploi (FNE) fogja kezelni. A kifizetéseket ugyanezen minisztérium Département financement, dialogue et contrôle de gestion osztályának Mission du financement, du budget et du dialogue de gestion (MFBDG) egysége fogja kezelni. Az auditokat és ellenőrzéseket ugyanezen minisztérium Sous-Direction des politiques de formation et du contrôle aligazgatóságán belül a Mission organisation des contrôles (MOC) egysége fogja végezni. A tanúsítást a Direction générale des finances főigazgatóság Pôle de Certification egysége fogja végezni. Finanszírozás 28. Franciaország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 11 949 666 EUR, amely az összköltségek 65 %-át teszi ki. A Bizottság az Alapból történő támogatásra a Franciaország által szolgáltatott információk alapján tett javaslatot. 29. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 30. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére. 31. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre a forrás igénybevételéről szóló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 32. A Bizottság a 2012. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 33. A kérelemben igényelt 11 949 666 EUR összegre az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Franciaország „EGF/2010/015 FR/Peugeot” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[11] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[12] és különösen annak 12. cikke (3) bekezdésére, tekintettel az Európai Bizottság javaslatára[13], mivel: (1) Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett jelentős strukturális változások következtében elbocsátott munkavállalóknak a munkaerőpiacon történő ismételt beilleszkedéshez. (2) A 2009. május 1-jétől 2011. december 30-ig benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) A franciaországi PSA Peugeot Citroën csoportnál történt elbocsátásokra tekintettel Franciaország 2010. május 5-én kérelmet nyújtott be az EGAA igénybevételére, majd 2012. április 13-ig további információval egészítette ki azt. A kérelem megfelel az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 11 949 666 EUR rendelkezésre bocsátására tesz javaslatot. (5) Helyénvaló tehát az EGAA-t a Franciaország által benyújtott kérelem alapján pénzügyi hozzájárulás folyósítása céljából igénybe venni, ELFOGADTA EZT A HATÁROZATOT: 1. cikk Az Európai Unió 2012. évi általános költségvetésének keretein belül az Európai Globalizációs Alkalmazkodási Alapból (EGAA) 11 949 666 EUR összeg mobilizálására kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről, az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az 1927/2006/EK rendelet 3. cikkének harmadik bekezdése szerint. [4] A tágabb értelemben vett európai piacon (30 ország) értékesítik a Peugeot gépjárművek 74 %-át és a Citroën gépjárművek 80 %-át. [5] Javaslat: Az Európai Parlament és a Tanács határozata az EGAA igénybevételéről (Portugália „EGF/2011/005 PT/ Norte-Centro Automotive” referenciaszámú kérelme, COM(2011) 664, 2011.10.13. [6] Javaslat: Az Európai Parlament és a Tanács határozata az EGAA igénybevételéről (Franciaország „EGF/2009/019 FR/Renault” referenciaszámú kérelme), COM(2011) 420, 2011.7.11. [7] „Intézkedések az európai autóipar válságának kezelésére” COM(2009) 104, 2009.2.25. [8] Vállalkozáspolitikai és Ipari Főigazgatóság: „Impact of the economic crisis on the manufacturing and construction industries – April 2009 update” (A gazdasági válság hatása a feldolgozó- és az építőiparra – 2009. áprilisi hírek). (http://ec.europa.eu/enterprise/newsroom/cf/itemshortdetail.cfm?lang=fr&tpa_id=0&item_id=3437) [9] „Industrie francilienne: des emplois plus qualifiés et moins industriels” (Ipar az Ile-de-France régióban: magasabb képzettséget igénylő és kevésbé ipari jellegű munkahelyek), INSEE, 2011. december, http://www.insee.fr/fr/insee_regions/idf/themes/alapage/alap378/alap378.pdf [10] A kerekítések miatt a végösszegek eltérhetnek. [11] HL C 139., 2006.6.14., 1. o. [12] HL L 406., 2006.12.30., 1. o. [13] HL C […], […], […]. o.